РЕГЛАМЕНТ (ЕС) 2022/1346 НА КОМИСИЯТА

от 1 август 2022 година

за изменение на приложения II и III към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от 1,4-диметилнафтален, 8-хидроксихинолин, пиноксаден и валифеналат във или върху определени продукти

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 14, параграф 1, буква а) и член 49, параграф 2 от него,

като има предвид, че:

(1) Максимално допустимите граници на остатъчни вещества (МДГОВ) по отношение на 1,4-диметилнафтален, 8-хидроксихинолин, пиноксаден и валифеналат са определени в част А от приложение III към Регламент (ЕО) № 396/2005.

(2) Европейският орган за безопасност на храните („Органът“) представи на Комисията и на държавите членки обосновано становище относно съществуващите МДГОВ за 1,4-диметилнафтален в съответствие с член 12, параграф 1 от Регламент (ЕО) № 396/2005 (2). Органът предложи да бъде изменено определението на пестицидния остатък за продукти от животински произход. Органът счете, че тъй като 1,4-диметилнафтален може да се съдържа по естествен път в растителните продукти, определянето на МДГОВ за продукти от растителен произход на равнището на границата на определяне (LOD) може да се окаже нецелесъобразно. Той стигна до заключението, че не са налични достатъчно данни от наблюдение растителните продукти (с изключение на картофи), както и част от информацията за картофите и продуктите от животински произход, и е необходимо допълнително разглеждане от службите за управление на риска. Тъй като не съществува риск за потребителите, всички МДГОВ следва да бъдат включени в приложение II към Регламент (ЕО) № 396/2005. МДГОВ за продукти от растителен произход (с изключение на картофи) следва да бъдат определени въз основа на наличните понастоящем данни от наблюдение. МДГОВ за картофи и за продукти от животински произход следва да бъдат определени на нивата, определени от Органа. Всички горепосочени МДГОВ ще бъдат преразгледани; при това преразглеждане ще бъде взета предвид информацията, налична в срок от две години след датата на публикуване на настоящия регламент.

(3) Органът представи на Комисията и на държавите членки обосновано становище относно съществуващите МДГОВ за 8-хидроксихинолин в съответствие с член 12, параграф 1 от Регламент (ЕО) № 396/2005 (3). Органът стигна до заключението, че поради недостатъчната наличност на данни извършената оценка на риска за потребителите е ориентировъчна и поради това предложи всички МДГОВ да бъдат определени или запазени на равнището на LOD. Тъй като не съществува риск за потребителите, МДГОВ следва да бъдат включени в приложение II към Регламент (ЕО) № 396/2005.

(4) Органът представи на Комисията и на държавите членки обосновано становище относно съществуващите МДГОВ за пиноксаден в съответствие с член 12, параграф 1 от Регламент (ЕО) № 396/2005 (4). Той предложи да бъде изменено определението на пестицидния остатък. Той препоръча да бъдат намалени МДГОВ за ечемик, ръж и пшеница. Органът стигна до заключението, че по отношение на МДГОВ за продукти от животински произход част от информацията не е налична и е необходимо допълнително разглеждане от службите за управление на риска. МДГОВ за продукти от животински произход ще бъдат преразгледани; при това преразглеждане ще бъде взета предвид информацията, налична в срок от две години след датата на публикуване на настоящия регламент. Тъй като не съществува риск за потребителите, МДГОВ следва да бъдат включени в приложение II към Регламент (ЕО) № 396/2005 с настоящата им стойност или със стойността, определена от Органа.

(5) Органът представи на Комисията и на държавите членки обосновано становище относно съществуващите МДГОВ за валифеналат в съответствие с член 12, параграф 1 от Регламент (ЕО) № 396/2005 (5). Той предложи да бъде изменено определението на пестицидния остатък за продукти от животински произход. Той предложи да бъдат намалени МДГОВ за лук, шалот/дребен лук и патладжани. За други продукти Органът препоръча да бъдат увеличени или запазени съществуващите МДГОВ. По отношение на МДГОВ за домати Органът стигна до заключението че част от информацията не е налична и е необходимо допълнително разглеждане от службите за управление на риска. МДГОВ за домати ще бъдат преразгледани. При това преразглеждане ще бъде взета предвид информацията, налична в срок от две години след датата на публикуване на настоящия регламент. Тъй като не съществува риск за потребителите, тази МДГОВ следва да бъде включена в приложение II към Регламент (ЕО) № 396/2005 с настоящата ѝ стойност или със стойността, определена от Органа.

(6) По отношение на продукти, върху които употребата на разглеждания продукт за растителна защита не е разрешена и за които не съществуват стойности, при които вносът е допустим, нито има МДГОВ по Кодекс алиментариус (CXL), МДГОВ следва да бъдат определени на равнището на конкретната LOD, или следва да се прилагат МДГОВ по подразбиране, както е предвидено в член 18, параграф 1, буква б) от Регламент (ЕО) № 396/2005.

(7) Комисията проведе консултации с референтните лаборатории на Европейския съюз за остатъци от пестициди относно нуждата да се адаптират някои LOD. За всички вещества, обхванати от настоящия регламент, тези лаборатории предложиха специфични за продукта LOD, постижими от аналитична гледна точка.

(8) Измененията на МДГОВ, предложени с настоящия регламент, се основават на обоснованите становища на Органа и отчитат факторите, изброени в член 14, параграф 2 от Регламент (ЕО) № 396/2005, които са от значение за всяко вещество, попадащо в обхвата на настоящия регламент.

(9) В рамките на Световната търговска организация бяха проведени консултации с търговските партньори на Съюза относно новите МДГОВ и техните становища бяха взети под внимание.

(10) Поради това Регламент (ЕО) № 396/2005 следва да бъде съответно изменен.

(11) С цел да се позволи нормалното пускане на пазара, преработване и потребление на продуктите, в настоящия регламент следва да се предвидят преходни разпоредби за продуктите, които са били произведени преди изменението на МДГОВ и за които информацията показва, че се поддържа високо равнище на защита на потребителите.

(12) Следва да се предвиди разумен срок преди прилагането на изменените МДГОВ, за да могат държавите членки, третите държави и стопанските субекти в областта на храните да се подготвят за спазването на новите изисквания, възникнали вследствие на изменението на МДГОВ.

(13) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Приложения II и III към Регламент (ЕО) № 396/2005 се изменят в съответствие с приложението към настоящия регламент.

Член 2 Регламент (ЕО) № 396/2005 във вида преди изменението му с настоящия регламент продължава да се прилага за продукти, които са били произведени в Съюза или внесени в Съюза преди 22 февруари 2023 г.

Член 3 Настоящият регламент влиза в сила на двадесетия ден след деня на публикуването му в Официален вестник на Европейския съюз. Той се прилага от 22 февруари 2023 г.

Настоящият регламент е задължителен в своята цялост и се прилага пряко във всички държави членки. Съставено в Брюксел на 1 август 2022 година. За Комисията Председател Ursula VON DER LEYEN

(1) ОВ L 070, 16.3.2005 г., стр. 1.

(2) Европейски орган за безопасност на храните; Reasoned opinion on the review of the existing maximum residue levels for 1,4-dimethylnaphthalene according to Article 12 of Regulation (EC) No 396/2005 (Oбосновано становище относно прегледа на съществуващите максимално допустими граници на остатъчни вещества от 1,4-диметилнафтален в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ) 2021;19(5):6597.

(3) Европейски орган за безопасност на храните; Reasoned opinion on the review of the existing maximum residue levels for 8-hydroxyquinoline according to Article 12 of Regulation (EC) No 396/2005 (Oбосновано становище относно прегледа на съществуващите максимално допустими граници на остатъчни вещества от 8-хидроксихинолин в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ) 2021;19(4):6566.

(4) Европейски орган за безопасност на храните; Reasoned opinion on the review of the existing maximum residue levels for pinoxaden according to Article 12 of Regulation (EC) No 396/2005 (Oбосновано становище относно прегледа на съществуващите максимално допустими граници на остатъчни вещества от пиноксаден в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ) 2021;19(3):6503.

(5) Европейски орган за безопасност на храните; Reasoned opinion on the review of the existing maximum residue levels for valifenalate according to Article 12 of Regulation (EC) No 396/2005 (Oбосновано становище относно прегледа на съществуващите максимално допустими граници на остатъчни вещества от валифеналат в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ) 2021;19(5):6591.